**Štatút Pamätníka olympionikov**

Štatút Pamätníka olympionikov riadi sa a vychádza zo  Štatútu národnej kultúrnej pamiatky Národný cintorín v Martine prijatom v Martine, dňa 23.06.2008 a Dodatku č.1 k štatútu národnej kultúrnej pamiatky Národný cintorín v Martine schváleného uznesením Mestského zastupiteľstva č. 28/08 zo dňa 28.02.2008 , Zákonom o športe č.400/2015 Z. z.,  Autorským zákonom č.185/2015 Z. z. a Občianskym zákonníkom.

Čl. 1.

Základné ustanovenia

Pamätník olympionikov (ďalej Pamätník) je určený nežijúcim olympionikom z olympijských hier. Je symbolickým prejavom vďaky občanov Slovenskej republiky výnimočným športovcom za reprezentáciu krajiny.

Čl. 2.

Miesto pamätníka

Pamätník je umiestnený v národnej kultúrnej pamiatke Národný cintorín v Martine. Je evidovaný v evidencii náhrobníkov, č. parcely, miesto:   KN 1878/1 k. ú. Martin.

Čl. 3.

Architektonické riešenie pamätníka

3. 1. Pamätník tvorí: Základný kameň z čiernej žuly Nero Zimbabwe  s lešteným povrchom symbolizuje krajinu a jej obyvateľov. Tabuľky symbolizujú olympionikov. Tri druhy farebných tabuliek s menami olympionikov - medailistov,: zlatá ( zliatina Cu - Al, stálej zlatej farby), strieborná (anticoro, stálej striebornej farby), bronzová. Päť kamenných okruhliakov zo žuly  svetlo šedej farby s tryskaným povrchom , predstavujú päť olympijských kruhov a tatranské vrcholy ako symbol ideálov týčiacich sa nad krajinou. Medzi okruhliakmi je zapustený kahan s večným ohňom symbolizujúci olympijský oheň.

3.2. Autorom návrhu Pamätníka je  Ing. Mojmír Vychodil, Vychodil architects, s. r. o. Bratislava.

Čl. 4.

Umiestňovanie mien olympionikov do Pamätníka

4.1. Na umiestnenie tabuľky s menom na Pamätník má právo každý nežijúci olympijský medailista, ktorý sa narodil na území Slovenska a umiestnil sa na prvom, druhom alebo treťom mieste na olympijských hrách.

4.2. V prípade, že olympionik získal viacero olympijských medailí za rôzne umiestnenia, v Pamätníku je osadená tabuľka vo farbe najvyššie získaného medailového umiestnenia.

4.3. Tabuľka obsahuje: meno a priezvisko olympionika, u žien aj rodné priezvisko, druh športu, rok olympiády/olympiád, medailové umiestnenie (zlato, striebro, bronz), reprezentačná účasť (Uhorsko, Československo, Slovensko)

4.4. O umiestení tabuľky s menom nežijúceho olympijského medailistu, ktorý sa nenarodil na území Slovenska, ale výrazným spôsobom sa zaslúžil o jeho reprezentáciu rozhoduje Nominačná komisia Pamätníka olympionikov.

4.5. Tabuľka s menom nežijúceho olympionika je umiestňovaná na Pamätník spravidla do jedného roka od smrti olympionika .

4.6. Umiestenie tabuľky je spojené so slávnostným aktom.

4.7. Súčasťou Pamätníka môže byť aj audiovizuálny sprievodca, kde okrem biografických údajoch o olympionikoch uvedených v bode 4.1. môžu byť umiestnené údaje aj o ostatných nežijúcich olympionikoch pôvodom zo Slovenska. Za odbornú správu a pravidelné doplňovanie údajov v sprievodcovi je zodpovedné SOV - Slovenské olympijské a športové múzeum.

Čl. 5.

Nominačná komisia

5.1. Komisia má 5- členov. Členov komisie tvoria osobnosti z radov olympijského hnutia na Slovensku. Na čele je predseda komisie. Členov komisie menuje a odvoláva VVSOV na návrh prezidenta SOV.

5.2. Predseda komisie je prezident SOV.

5.3.Komisia vo svojej agende pripravuje slávnostný akt umiestňovania tabuliek a rozhoduje o zaradení olympionika do Pamätníka podľa bodu 4.4..

5.4. Agendu komisie zabezpečuje SOV - Slovenské olympijské a športové múzeu.

Čl. 6.

Správa pamätníka

Slovenský olympijský výbor koordinuje činnosti uvedené v bode Čl. 4 bod 4.5., 4.6. a 4.7.a Čl. 5 bod 5.1.a správu Pamätníka v súlade so Štatútom národnej kultúrnej pamiatky Národného cintorína v Martine.

Čl. 7.

Záverečné ustanovenia

Tento Štatút Pamätníka olympionikov bol schválený uznesením č. 250/4/16 na zasadnutí 250. VV SOV dňa 25. februára 2016, upravený uznesením č. 263/13/17 na 263. zasadnutí VV SOV dňa 4.5.2017 a nadobúda účinnosť dňom jeho schválenia.

Anton S i e k e l

V Bratislave, dňa 4.5.2017 prezident SOV